13-jarige verdrink in DurbanDurbanse strand. (Foto: Wikipedia) ŉ 13-jarige seun het verdrink en vier ander minderjariges is in die hospitaal opgeneem ná ŉ voorval Saterdagmiddag by Noordstrand in Durban. Paramedici van ER24 het om 12:20 op die toneel aangekom en gesien hoe ŉ lewensredder ŉ jong seun probeer bybring terwyl ŉ ander lewensredder twee meisies, onderskeidelik agt en 13 jaar oud, behandel het. “Paramedici het onmiddellik oorgeneem en die seun van gevorderde lewensondersteuning voorsien. Ongelukkig het die seun ná 40 minute van behandeling geen teken van lewe getoon nie en hy is dood verklaar,” het Russel Meiring, woordvoerder van ER24, gesê. Die twee meisies is ook behandel en na ŉ nabygeleë hospitaal geneem. “Nog twee kinders is volgens ons inligting na ŉ hospitaal vervoer voordat paramedici daar aangekom het,” sê Meiring. Hy sê besonderhede oor die voorval is nog onbekend.